Trelis/gawiki huggingface dataset:
Georgetown. Is é Georgetown (daonra measta 213,705 sa bhliain 2002) príomhchathair na Guáine, agus an chathair is mó sa tír. Tá sí suite ar an Aigéan Atlantach ar béal abhann Demerara agus feidhmíonn sí mar ionad riaracháin agus tráchtála. Bhunaigh an Leifteanant Cornal Robert Kingston baile ar bhéal an Demerara nuair a ghabh an Bhreatain seilbh ar an gcoilíneacht sa bhliain 1781. Ach ba iad na Francaigh a d'fhorbair an baile nuair a thóg siad an choilíneacht ón mBreatain bliain ina dhiaidh sin. La Nouvelle Ville a thug na Francaigh ar an mbaile agus cuireadh bonn maith daingean faoi fhoirgnimh an bhaile ionas nach ndéanfadh tuilte dochar dóibh. 
Cúpla bliain ina dhiaidh sin (1784) tugadh an choilíneacht ar ais do na hOllanaigh agus thug siad sin Stabroek mar ainm air, ach athainmníodh arís eile é nuair a tugadh Georgestown air in ómós don Rí Seoirse III na Breataine. Bronnadh stádas oifigiúil cathrach ar Georgetown sa bhliain 1842 nuair a bhí an Bhanríon Victoria i réim. Léiríonn ainmneacha na sráideanna tionchar na dtíortha éagsúla a bhí i gceannas ar an gcoilíneacht ó cuireadh ar bun í. 
Tá teach an rialtais agus príomhionaid riaracháin agus gnó na tíre i Georgetown.
Bujumbura. Is í Bujumbura príomhchathair na Burúine ar bhruacha thoir thuaidh Loch na Tangainíce. Is í Bujumbura an chathair is mó sa tír, agus príomhionad eacnamaíochta agus riaracháin na tíre. Is calafort tábhachtach í chomh maith agus báid fharantóireachta ag taisteal idir í agus Kigoma sa Tansáin. Tá tionscail suiminte, icstíl]]e agus gallúnaí sa chathair. 
Rinneadh forbairt ar shráidbhaile beag mar cheanncheathrú míleata le linn d'Impireacht na Gearmáine a bheith i gceannas ar an tír. Nuair a bhí an Chéad Chogadh Domhanda thart ghabh an Bheilg seilbh ar an tír agus d'úsáid siad Bujumbura mar lárionad riaracháin ar Ruanda-Urundi. 
Athaimníodh mar Usumbura í nuair a ghnóthaigh an Bhurúin a neamhspleáchas sa bhliain 1962.
Baile coilíneach atá i lár na cathrach le margadh mór, staid spóirt, mosc, ardeaglais agus ollscoil. Tá músaem geolaíochta ann freisin. In aice na cathrach tá páirc náisiúnta Rusizi, an áit ina raibh na taiscéalaithe David Livingtone agus Henry Morton Stanley nuair a bhí foinse na Níle á lorg acu.
Daibhidh MacDhùnleibh. Misinéir, dochtúir agus taiscéalaí as Albain ba ea Daibhidh MacDhùnleibh (Béarla: "David Livingstone")(19 Márta 1813 - 1 Bealtaine 1873). Ba é Livingstone an chéad Eorpach a leag súil ar Mosi-oa-Tunya nó Easanna Victoria mar a bhaist sé orthu in ómós do Bhanríon Shasana na linne. Spreagadh é chun foinse na Níle a lorg agus chaith sé na blianta fada i mbun misinéireachta taiscéalaíochta san Afraic.
Rugadh é sa bhliain 1813 agus d'éag sé ar Lá Bealtaine 1873.
Mosi-oa-Tunya. Eas i nDeisceart na hAfraice is ea Mosi-oa-Tunya (An Deatach Toirniúil) nó "Victoria Falls" idir an tSaimbia agus an tSiombáib. Aithnítear gurb iad seo na heasanna is mó ar domhan. Titeann Abhainn an Zambesi 108 méadar síos na heasanna atá 1.7 ciliméadar ar leithead agus tá an-chuid d'ainmhithe agus d'éin na hAfraice le feiceáil mórthimpeall orthu. Is Ionad Oidhreachta Domhanda Mosi-oa-Tunya agus meallann sé na sluaite cuairteoirí gach bliain. 
Bhí cónaí ar neacha daonna agus réamhdhaonna sa cheantar suas le trí mhilliún bliain ó shin agus tá déantáin ar nós uirlisí clochaoise, airm, ornáidí agus uirlisí tochailte faighte ann a bhaineann leis an tréimhse sin agus le tréimhsí go leor ó shin. Ba é an tAlbanach David Livingstone an chéad Eorpach a chonaic na heasanna ar an 17 Samhain 1855.
Mícheál Ó hEithir. Tráchtaire RTÉ agus iriseoir spóirt den chéad scoth ab ea Mícheál Ó hEithir (2 Meitheamh, 1920 – 24 Samhain, 1996), nó Michael O'Hehir mar atá aithne air as Béarla. Tá meas tuillte ag Ó hEithir mar dhuine de na craoltóirí is cáiliúla agus is tábhachtaí in Éirinn riamh, agus tugadh "guth Chumainn Lúthchleas Gael" air go minic.
Saol.
Agus é ina ógánach fós, scríobh Ó hEithir litir chuig Radio Éireann ag iarraidh scrúdú tráchtaireachta a bhaint amach. Thugadar cúig nóiméad dó, ag déanamh trácht ar chluiche de chuid an NFL idir Loch Gorman agus an Lú. Bhí sé chomh maith sin ná gur scaoileadh leis an dara leath ar fad a dhéanamh. 
Sa bhliain 1938, rinne Mícheál Ó hEithir a chéad chraoladh raidió: tráchtaireacht ar an chluiche sinsearach. 
D'éirigh sé as a phost tar éis 46 bliain in 1985. 
"Micheál Ó Muircheartaigh agus Micheál Ó hEithir, ní raibh aon tráchtaire chomh mór leo lena linn."
Seoirse VI na Ríochta Aontaithe. Bhí Seoirse VI (14 Nollaig 1895 – 6 Feabhra 1952) ina rí ar an Ríocht Aontaithe agus ar na Tiarnais Bhriotanacha ó 11 Nollaig 1936 go dtí lá a bháis. 
Tháinig sé i gcoróin gan choinne, nuair a d'éirigh an deartháir ba shine leis, Éadbhard VIII, as an gcoróin go tobann. 
Thug an rí cuairt ar Bhéal Feirste ar an 28 Iúil 1937. Phléasc roinnt buamaí de chuid an IRA. Deirtear uaireanta gur rinne an tIRA iarracht Seoirse VI a fheallmharú, ach ní raibh a shaol i mbaol is cosúil. 
Ba é an tImpire deireanach ar an India (go dtí 1947) agus an Rí deireanach ar Éirinn (go dtí 1949). 
Tháinig a iníon, Eilís II i gcomharbacht air.
Cher. Is ceoltóir agus ban-aisteoir Hollywood as Los Angeles, California sna Stáit Aontaithe í Cher (a rugadh mar Cherilyn LaPierre Sarkisian on 20 Bealtaine, 1946).
Gradaim.
Tá 155 ghradam buaite ag Cher.
Naisc sheachtracha.
Cher.com
Tom Cruise. Aisteoir Meiriceánach é Tom Cruise, a rugadh ar an 3 Iúil 1962. D'éirigh go maith leis in Hollywood sna 1980idí agus anois is é duine dena haisteoirí is cáiliúla agus is saibhre sa domhan. Bhí sé pósta ar Nicole Kidman go dtí 2001 agus ar an mbanaisteoir Katie Holmes idir 2006 agus 2012.
Nicole Kidman. Ban-aisteoir Astrálach í Nicole Kidman a rugadh ar an 20 Meitheamh, 1967. Rugadh i Honolulu, Haváí í nuair a bhí a tuismitheoirí a cur fúthu ansin go sealadach. Bhain sí gradam Oscar fá choinne páirt a ghlac sí sa scannán rathúil "The Hours". Bhí sí pósta ar Tom Cruise, tráth, agus tá sí pósta le Keith Urban faoi láthair.
Lost. Is clár teilifíse í Lost ó na Stáit Aontaithe a leannan saol marthanóirí timpiste eitleáin ar oileán tropaiceach.
Thosaigh "Lost" ar 22 Meán Fómhair 2004 agus craoladh an eipeasóid dheireanach ar 23 Bealtaine 2010. Ba í ceann de na sraitheanna teilifíse is cáiliúla ar domhan. Taispeánadh "Lost" ar ABC i Meiriceá, ar SKY ONE sa Bhreatain agus ar RTÉ 2 in Éirinn. Is iad Damon Lindelof, J.J. Abrams agus Jeffrey Lieber na déarthóirí.
Scéal.
Sraith 1.
Tosnaíonn an clár díreach i ndiaidh an timpiste agus leantar scéal na 14 príomh-carachtair; Jack Sheppard (Matthew Fox), Kate Austen (Evangeline Lilly), John Locke (Terry O'Quinn), Charlie Pace (Dominic Monaghan), James "Sawyer" Ford (Josh Holloway), Sayid Jarrah (Naveen Andrews), Claire Littleton (Emilie de Ravin), Jin Kwon (Daniel Dae Kim) agus a bhean chéile Sun (Yunjin Kim), Michael Dawson (Harold Perrineau) agus a mhac Walt Llyod (Malcom David Kelley), Boone Carlyle (Ian Somerhalder) agus a dheirfiúir Shannon Rutherford (Maggie Grace), agus Hugo "Hurley" Reyes (Jorge Garcia). Tuigimid níos mó faoi na gcarachtair nuair a bhíonn spléacadh siar acu. Faigheann Boone bás sa tsraith seo.
Sraith 2.
Tugtar roinnt carachtair nua isteach i rith an dara sraith, Mr. Eko (Adewale Akinnuoye-Agbaje), Ana Lucia Cortez (Michelle Rodriguez) agus Libby (Cynthia Watros) a bhí ar cúl an eitleán nuair a tharla an timpiste. Chomh maith leo siúd bhí Desmond Hume (Henry Ian Cusick) agus Ben Linus/Henry Gale (Michael Emerson) a bhí ar an oileán cheana féin. Faigheann Shannon, Ana Lucia agus Libby bás sa tsraith seo agus fágann Michael agus Walt an t-oileán ar bád.
Sraith 3.
Feictear carachtair nua arís ag tús an tríú sraith. Is iad Juliet Burke (Elizabeth Mitchell) a bhí ar an oileán cheana féin, agus cúpla a bhí ar an eitleáin, Nikki Fernandez (Kiele Sanchez) agus Paulo (Rodrigo Santoro). Faighean Mr. Eko, Nikki, Paulo agus Charlie bás sa tsraith seo.
Sraith 4.
Tá an tsraith seo bunaithe ar na ndaoine ó na lastloinge. Tá an tsraith seo dírithe ar cén saghais daoine atá siad agus cad atá siad ar an oileán le déanamh, cén fáth agus cé atá taobh thiar dóibh. Ceapaim Locke go bhfuil siad dáinseireach ach ceapaim Jack go bhfuil siad in ann slí a lorg abhaile agus is cuma cad atá na ndaoine eile ag iarraidh ar an oileán. Feicimid cad a déanfaidh na "oceanic 6" sa todhchaí, nuair atá siad ar ais sa gnáthshaol.
Athbhreithniúchas (stair na hÉireann). I gcomhthéacs staraíocht na hÉireann, tagraíonn an téarma úd athbhreithniúchas don scoil fhrithnáisiúnaíoch staraíochta a tháinig ar an bhfód i dtús na seachtóidí. B'iad an dá leabhar úd "Towards a New Ireland" le Gearóid Mac Gearailt agus "States of Ireland" le Conchúr Crús Ó Briain a chuir tús leis an athbhreithniúchas. 
Tá an tAthbhreithniúchas bunaithe ar an dearcadh nach raibh smaoineamh an scarúnachais - an scarúint iomlán ón Ríocht Aontaithe - fréamhaithe go domhain i dtraidisiún na hÉireann, agus nár theastaigh ó fhormhór mór na nÉireannach riamh ach rialtas dúchais a fháil gan Impireacht na Breataine a cheistiú ná Poblacht neamhspleách dá gcuid féin a chur ar bun. Mar sin, síleann na hathbhreithneadóirí nach raibh sna Poblachtánaigh ná i Sinn Féin riamh ach dream d'antoiscigh gan dlisteanacht stairiúil a bhain a leas féin as muintir na hÉireann. Thairis sin, glacann na hathbhreithneadóirí le coincheap an dá náisiún in oileán na hÉireann, mar atá, na Caitlicigh Ghaelacha agus na Protastúnaigh Ghallda, agus an dá náisiún seo i dteideal "Éireannaigh" a thabhairt orthu féin chomh maith le chéile. 
Is é an tuiscint atá ag na hathbhreithneadóirí orthu féin gurbh iadsan na staraithe oibiachtúla a tháinig le staraíocht na hÉireann a shaoradh ó bhráca an Náisiúnachais. Iad siúd nach n-aontaíonn leo, áfach, tá siad den tuairim go bhfuil na hathbhreithneadóirí ag caitheamh anuas ar na Náisiúnaithe agus ag ionsaí laochra náisiúnta na hÉireann ar bhonn idé-eolaíoch, gan a gceart a thabhairt dóibh. Thairis sin, deir siad go bhfuil dhá chaighdeán morálta in úsáid ag na hathbhreithneadóirí, ceann do na Gaeil agus ceann eile do na Gaill nach bhfuil leath chomh dian. Mar sin, tá criticeoirí an athbhreithniúchais barúlach nach bhfuil ann go bunúsach ach scoil Ghallbhách staraíochta.
Seoirse Mac Thomáis. Scoláire clasaiceach, ollamh agus Gaeilgeoir mór le rá ó Shasana ab ea Seoirse Mac Thomáis, nó George Derwent Thomson (19 Lúnasa 1903- 3 Feabhra 1987). Bhí páirt nár bheag ag Mac Thomáis i saol na Gaeilge ar feadh i bhfad.
Scoláire.
Rugadh George Thomson ar 19 Lúnasa 1903. Bhí a mháthair, Minnie Clements, agus a hathair roimpi, arbh Ultach de bhunadh na nOráisteach é, ar son Éire a bheith saor agus is iad sin a d’adhain spéis an bhuachalla óig in Éirinn. Fiú agus é ar scoil i gColáiste Dulwich i Londain, théadh Thomson go dtí rang de chuid Chonradh na Gaeilge is cosúil. Rinne Mac Thomáis staidéar ar an nGréigis ó bhí sé ina leathstócach chomh maith.
Tugadh scoláireacht dó go dtí Coláiste an Rí in Ollscoil Cambridge. Roghnaigh Thomson na clasaicigh mar ábhar léinn. Cé gurbh í an Ghréigis Chlasaiceach a d'fhoghlaim Thomson ar dtús, bhí suim aige i nGréigis na ndaoine freisin.
Bhí sé ina chomhalta in Ollscoil Cambridge ó1927 go dtí 1931. Ach chaith sé tamall de 1929 i mBaile Átha Cliath chun a leabhar, "Prometheus Bound Aeschylus". a ullmhú.
Níos déanaí ina shaol, ba mhinic a théadh Thomson go dtí an Ghréig, agus fuair sé aithne ar uasal agus íseal sa tír sin.
Gaeilge.
Sa bhliain 1923, agus Thomson fiche bliain d'aois, thug scoláireacht go dtí Coláiste na Tríonóide é, i mBaile Átha Cliath.
Bhí fonn ar Thomson tamall a chaitheamh sa Ghaeltacht agus thug sé cuairt ar Robin Flower. An chomhairle a chuir seisean air dul go dtí an Blascaod. Bhain sé an t-oileán amach ar an 23 Lúnasa 1923. Sé sheachtain a chaith sé ann agus Gaeilge ar a thoil aige, is cosúil, nuair a d'fhill sé go Coláiste na Tríonóide.
Bhí Thomson mór le Muiris Ó Súilleabháin agus le daoine eile sa Bhlascaod Mór. Chabhraigh sé le Muiris a mhórshaothar dírbheathaisnéise "Fiche Bliain ag Fás" a réiteach don chló.
Bhí Thomson ar dhuine de na chéad daoine a cheangail caint na ndaoine in Éirinn, agus tréithe na béalaireachta sa Ghréig le chéile. Scríobh Thomson "Sa Bhlascaod a fuaireas an eochair don gCeist Hoimearach",
Sa leabhar a scríobh sé ar an Bhlascaod, mhínigh Thomson gur "tréigeadh an Bhlascaod (sa bhliain 1953) mar nach raibh sé chomh hiargúlta sin nó bhí na daoine ábalta buntáistí an tsaoil istigh ar tír mór a fheiceáil lena dhá súil".
Ghlac Thomson le post léachtóra le Gréigis i gColáiste Ollscoile na Gaillimhe sa bhliain 1931. D'fhill sé go Cambridge i 1934, agus bhí sé bhí sé ina ollamh le Gréigis i mBirmingham ó 1936, agus d'fhan sé sa chathair sin go dtí lá a bháis sa bhliain 1987.
Cumannachas.
I gcúrsaí polaitíochta, ba chumannach é Thomson. Bhí grá ionraic aige don chosmhuintir, agus tuiscint phraiticiúil aige dá gcás: in Éirinn dó, mar shampla, bhí sé go tréan ag éileamh go gcuirfí oideachas ceart ar fáil do mhuintir na Gaeltachta ina dteanga féin.
Maidir leis an Aontas Sóivéadach, áfach, bhí Thomson neamh-chriticiúil ar fad i dtaobh Stailín. Bhí sé barúlach, má bhí an saol ag dul chun donais san Aontas Sóivéadach ar aon nós, gurbh é tréigean an Stailíneachais sa bhliain 1956 ba chúis leis.
Oileáin Marshall. Tír Mhicrinéiseach is ea Oileáin Marshall atá suite san Aigéan Ciúin.
Oileáin Sholomón. Tír Mheilinéiseach is ea Oileáin Sholomón atá suite san Aigéan Ciúin. Is é Hóiniára an phríomhchathair.
Brúiné. Is tír í Brúiné Darasalám in oirdheisceart na hÁise. Is é Bandar Seri Begawan an phríomhchathair. Tá an tír suite ar oileán Bhoirneo agus tá teorainn aici leis an Mhalaeisia.
Oileáin Mhaildíve. Tír atá suite i ndeisceart na hÁise is ea na hOileáin Mhaildíve. Is é Malé an phríomhchathair.
Bhíodh Oileáin Mhaildíve ina mball de Chomhlathas na Náisiún ach d'éirigh siad as sa bhliain 2016.
Doiminice. Tír is ea Doiminice atá suite i Muir Chairib. Is é Roseau an phríomhchathair.
Greanáda. Tír is ea Greanáda atá suite i Muir Chairib. Is é St. George's an phríomhchathair. 
Lonaigh na Francaigh ann sa chéad uair sa bhliain 1650, agus mharaigh siad an chuid ba mhó de na bundúchasaigh. Ghéill na Francaigh Greanáda do na Sasanaigh le Conradh Pháras sa bhliain 1763. Ar an 25 Deireadh Fómhair 1983, rinne na Stáit Aontaithe ionradh ar oileán Ghreanáda, darbh ainm "Operation Urgent Fury".
Mick Jagger. Is rac-cheoltóir, aisteoir, cumadóir, léiritheoir agus fear gnó Sasanach é Sir Michael Phillip "Mick" Jagger (saolaíodh é ar an 26 Iúil 1943). Tá cáil bainte amach aige ó na 1960idí go dtí an lá inniu ina phríomhamhránaí sa bhanna The Rolling Stones.
Saol.
D'fhás Jagger suas i Kent, Sasana, agus ba mhúinteoirí iad a tuismitheoirí. De réir an irisleabhar Rolling Stones, bhain Mick taitneamh as a bheith ag canadh ó aois óg. Chan sé i gcóir na heaglaise, agus is é sin an tús a ghairm.
Bunaíodh an banna i Londain sa bhliain 1962, nuair a bhuail Mick Jagger agus Keith Richards le Brian Jones. Cairde scoile ab ea Jagger agus Richards.  
Bhí gig acu, agus fógraíocht "The Rollin' Stones", don chéad uair sa Marquee Club i Londain ar 12 Iúil 1962. 
I 1963, chuir an banna, amach a gcéad amhrán ‘The Last Time’. Shroich sé uimhir a haon sna cairteanna, agus bhí na Stones sa spotsolas ón t-am sin ar aghaidh.
Thosaigh Jagger ag freastal ar Scoil Eacnamaíochta Londain (LSE) i 1961, ach d’éirigh sé as i Fómhair 1963, mar gheall ar an rath a bhí ag an banna. 
Bhí deacrachtaí ag Jagger leis an dlí agus na drugaí agus alcól. 
I 1970, cheannaigh Jagger teach mór i Hampshire. Ach i 1971, bhog an banna iomláin ó dheas an Fhrainc, chun cánacha a sheachaint. 
I rith na 1970idí, d’fhoghlaim Jagger chun an giotár a sheinneann (roimh sin ní raibh sé ach ag canadh).
Ar dtús na 1980idí, chuir Jagger amach a chéad albam aonair, agus díoladh an albam go maith. Ghlac sé páirt i ‘Live Aid’, le Bob Geldof ar son na hAfraice. 
Chomh maith leis an gceol, tá saol Jagger cáiliúil mar gheall ar an uafás ban go mbeadh sé le lena sholas. Bhí sé pósta faoi dhó – le Bianca de Macias i 1970, agus le Jerry Hall i 1990. 
Thosaigh sé ag dul amach le L’Wren Scott i 2000, ach chuir sí a lámh ina bhás féin i 2014 ;bhí Jagger fíor-chroíbhriste tar éis seo. Tá seachtar páistí aige – an páiste is cáiliúla atá aige ná Georgia May Jagger, an mainicín. 
Rinneadh ridire de Jagger sa bhliain 2002.
Richard III (dráma). Is dráma é Richard III, a scríobh an drámadóir Sasanach clúiteach William Shakespeare ag deireadh an 16ú haois. Tá an dráma bunaithe ar shaol an rí stairiúil Risteard III. Léirítear Risteard mar bhithiúnach gránna sa dráma seo. Is iomaí aisteoir cáiliúil a ghlac le páirt Risteaird agus tá cáil ar na leaganacha scannáin a rinne Laurence Olivier agus Ian McKellen.
Laurence Olivier. Bhí Laurence Olivier (22 Bealtaine 1907 – 11 Iúil 1989) ar na haisteoirí is mó sa 20ú haois. B'ollmhór an cháil a bhain sé amach mar aisteoir stáitse, aisteoir scannán agus mar stiúrthóir. Tá cáil ar leith air mar gheall ar an aisteoireacht a rinne sé i ndrámaí Shakespeare. Bhuaigh sé an gradam Aisteoir is Fearr sna gradaim Golden Globe i 1949.
Tóga. Is tír san Afraic é Tóga. Is é Lomé an phríomhchathair. Is iar-choilíneacht Fhrancach í. Cóilíneacht de chuid na Gearmáine a bhí ann roimhe sin (1884-1914).
Ian McKellen. Is aisteoir Sasanach mór le rá é Ian Murray McKellen (25 Bealtaine 1939 a rugadh é). Bhain sé cáil amach ar dtús mar aisteoir stáitse sa Ríocht Aontaithe, ach aithnítear anois é mar aisteoir scannán in Hollywood chomh maith.
Túvalú. Tír Pholainéiseach is ea Tuvalu atá suite san Aigéan Ciúin. Is é Funafuti an phríomhchathair.
Macbeth (dráma). Is dráma traigéide leis an ndrámadóir clúiteach Sasanach, William Shakespeare, é Macbeth. Is é an traigéide is giorra agus is fuiltí dá chuid. Bhunaigh Shakespeare plota Macbeth go garbh ar rí stairiúil na hAlban, de réir an chuntais a thug Raphael Holinshed ar a shaol. Aithnítear go forleathan, áfach, go scinneann scéal an dráma i bhfad ón bhfírinne stairiúil. 
Dátú an Dráma.
Ní féidir a rá cén t-am go beacht a scríobhadh Macbeth, ós rud é gurb iomaí athrú agus leasú a rinne Shakespeare ar an téacs i ndiaidh an chéad leagan. Is iomaí saineolaí a shíleann gur chum an t-údar sna blianta 1603-1606 é, a bheag nó a mhór. Tá an chuma ar an scéal go raibh an dráma ceaptha le corónú an Rí Séamus a hAon a cheiliúradh, sa bhliain 1603 - ba de shliocht Banquo an Rí Séamus, de réir mar a chreid sé féin, ar a laghad - agus mar sin, is dócha nár cumadh an dráma roimh an mbliain sin. Tá siad ann freisin ar dóigh leo gur sa bhliain 1605 nó 1606 a tháinig Macbeth ar pár, ó aithníonn siad tagairtí do Chomhcheilg an Phúdair agus do na próiseanna dlí ina diaidh. 
Leagan Gaeilge.
Sa bhliain 1925, d'fhoilsigh an Gúm leagan Gaeilge den dráma seo. S. Labhrás Ó Súilleabháin a d'aistrigh go Gaeilge é. Ní raibh an t-aistriúchán seo ar fáil le fada, ach sa bhliain 2007, tháinig leagan nua i gcló ó Choiscéim faoin teideal "Traigéide Mhic Bheatha", agus é réitithe don fhoilsiú ag Nicholas Williams (féach thíos). D'fhéach Williams le hainmneacha na gcarachtar a Ghaelú, nó i ndiaidh an iomláin, tá an scéal suite in Albain nuair a bhí i bhfad níos mó Gaeilge (nó Gàidhlig) á labhairt sa tír sin ná Béarla (nó Albainis). Ainmneacha ab ea na bunleaganacha féin ar féidir an bunús Gaelach a aithint orthu faoi bhréagriocht an Bhéarla. Seo mar a d'ath-Ghaelaigh Williams cuid de na hainmneacha:
Nua-Ghuine Phapua. Is tír í Nua-Ghuine Phapua san Aigéine. Is í Port Moresby an phríomhchathair.
MediaWiki. Is bogearra é MediaWiki a úsáidtear le vicíanna a chur ar fáil. Úsáideann gach vicí de chuid na Fondúireachta Wikimedia (an Vicipéid san áireamh) Mediawiki mar an inneall len é a chur ar fáil. Tá tóir ar MediaWiki san earnáil phríobháideach freisin mar mhodh dáileacháin eolais. 
Is bogearra foinse-oscailte é MediaWiki atá dáilte faoin gCeadúnas GNU do Dhoiciméadú Saor.
Éimin. Tír Arabach is ea Éimin, atá lonnaithe sa Mheánoirthear in iardheisceart na hÁise. Tá teorainn aici leis an Araib Shádach thuas agus Óman thoir. Is é Sanaa an phríomhchathair.
Corraíl shibhialta.
Lárionad sceimhlitheoireachta Ioslamacha is ea Éimin ó na 1990idí ar aghaidh. Mar shampla, sa bhliain 2015, mhaígh Al Qaeda i Éimin gurb iad a bhí taobh thiar de na hionsaithe sceimhlitheoireachta ar oifigí na hirise, Charlie Hebdo i bPáras na Fraince.
In Éimin, is minic a choinnítear cailíní sa bhaile mar gheall ar imní i dtaobh sábháilteachta.
Cogadh Cathartha in Éimin, 2014 - inniu.
Thosaigh seach-chogadh in Éimin i ndeireadh na bliana 2014. Chuaigh cúrsaí ó smacht agus an teannas idir an Araib Shádach (agus a comhghuaillithe cumhachtacha, na Stáit Aontaithe agus an Ríocht Aontaithe go háirithe) agus an Iaráin (agus na réabhlóidithe Houthi) ag géarú. 
D'éirigh an choimhlint go gasta 'an ghéarchéim daonna is measa ar domhan', de réir na Náisiúin Aontaithe.
Idir 2014 agus 2021, fuair timpeall 277,000 bás, de réir Clár um Fhorbairt na Náisiúin Aontaithe (154,000 de bharr na cogaíochta; básanna indíreacha, an gorta go háirithe, 233,000). Is ar na leanaí is measa a thiteann an choimhlint.
Tá an chomhghuaillíocht freagrach as an gcuid is mó de na básanna. Agus le linn na 2010idí, bhí an Bhreatain agus Stáit Aontaithe Mheiriceá ar an dá thír a dhíol an líon is mó d’airm leis an Araib Shádach. Bhí siad ag armáil agus ag tacú le taobh amháin agus bhí gasúir ag fáil bháis chuile lá agus ní raibh suim dá laghad ag an domhan mór é sin a chur amach ar na leathanaigh nuachta. 
Géarchéim na Mara Rua, 2023-.
Sa Mhuir Rua, lean reibiliúnaithe Houthi Éimin lena mbagairtí ar loingseoireacht tráchtála in ainneoin foláirimh ó na Stáit Aontaithe agus a gcomhghuaillithe.
Grúpa forairdill. Is éard is grúpa forairdill ná grúpa neamhfhoirmeálta daoine a bhíonn ag déanamh póilíneachta as a stuaim féin nó ag baint sásaimh as ciontóirí beag beann ar na húdaráis oifigiúla nó dhlíthiúla. Forairdeallaí, iolra forairdeallaithe, an téarma Gaeilge ar bhaill de ghrúpaí den chineál seo.
Stáit Chónaidhme na Micrinéise. Tír Mhicrinéiseach is ea Stáit Chónaidhme na Micrinéise atá suite san Aigéan Ciúin. Is é Palikir an phríomhchathair ach is é Weno an chathair is mó sa tír.
Aerfort Iarthar Éireann Chnoc Mhuire. mion|clé|IATA: NOC ICAO: EIKN
Aerfort idirnáisiúnta Éireannach is ea Aerfort Iarthar Éireann Chnoc Mhuire. Tá sé suite trí chiliméadar ó Bhaile Chathail in oirthear Chontae Mhaigh Eo, 205m os cionn leibhéal na farraige.
I 2007 bhain 557,000 duine úsáid as an aerfort.
Liosta tíortha de réir daonra. Is liosta é seo de thíortha an Domhain de réir daonra, idir thíortha atá neamhspleách agus iad siúd atá spleách ar thír éigin eile. Sampla de thír spleách is ea Vailís agus Futúna (féach thíos) atá faoi rialú na Fraince.
Ar an tábla seo, tá cló iodálach ar ainmneacha na gcríoch spleách. Rangaítear na tíortha neamhspleácha sa chéad cholún. Tugtar in iúl an céatadán den daonra domhanda atá ag gach tír freisin, sa chúigiú colún.
Tagann na figiúirí ó fhoinsí difriúla agus ní bhíonn siad i gcónaí inchurtha lena chéile. Tá 7,963,183,000 duine nach mór ar an Domhan faoi láthair. Mar gheall ar an éagsúlacht foinsí ní hionann suim na bhfigiúirí sa tábla agus an figiúr domhanda seo.